LARS: Tidlig om morgenen den 27. november 1900, sender politiet i Kristiania et team ut fra hovedkvarteret i Møllergata 19 i det som er en *storaksjon* på to adresser - en i sentrum, den andre på Nordstrand.

Aksjonen er en del av større etterforskning som har pågått i all hemmelighet i flere måneder. De frykter de står overfor et hemmelig nettverk av kyniske kriminelle - og ofrene er fattige små barn.

Når politiet går mannsterke inn, skal det vise at de står overfor en sak som er enda mørkere og mer omfattende enn de trodde. Saken skal ryste landet og føre til lovendringer på øverste hold for at noe slikt aldri skal skje igjen.

**Vignett**

Lars: Du hører på gamle greier, en podkast fra Nasjonalbiblioteket.

CHRIS: En sommerdag i juli 1900. På hovedpolitistasjonen i Kristiania i Møllergata 19, satt konstablene og jobbet da en mann kom inn og henvendte seg i skranken. Mannen fortalte at han var svært fortvilet. Han kunne ikke finne sønnen sin.

LARS: Chris Nyborg, lokalhistoriker på Nasjonalbiblioteket

CHRIS: Konstabelen noterte det som ble sagt: Mannen fortalte at han og hans forlovede hadde hatt svært dårlig råd.

De hadde hatt fortvilte samtaler og til slutt tatt et svært vanskelig valg: De måtte sette bort det mest dyrbare de hadde: den vesle sønnen Rudolf.

Mannen fortalte videre til politiet at de hadde forhørt seg rundt, og funnet en pleiemor de kunne stole på:  Madam Clausen på Strømsgodset, litt utenfor Drammen.

Etter hvert hadde de fått bedre råd, og de bestemte seg for å hente Rudolf hjem igjen. Men da de kom for å hente sønnen hos Madam Clausen fikk de en overraskelse.

Både Madammen og Rudolf var sporløst forsvunnet.

LYDMARKERING

For politiet var *bakteppet* i den fortvilte farens historie noe de hadde hørt før: Det var mye nød og fattigdom i hovedstaden, så det var mange barn som var satt ut til pleiemødre. Enten på det private markedet, eller pleiemødre som fikk penger av kommunen via fattigkassen. Men at både barnet og pleiemoren var forsvunnet var ikke hverdagskost. Så politiet stusset, og opprettet sak og startet etterforskning.

Men ganske raskt støtte de på et problem. Ettersom paret hadde gått utenom fattigkassen og funnet Madam Clausen selv og blitt enige om en privat løsning, fant ikke politiet henne i noe register. De måtte derfor sette i gang et tidkrevende detektivarbeid.

De neste dagene gikk konstabler i mørke, lange jakker med gullknapper, og flate politihatter gjennom fattige strøk øst i byen. Med notisblokk i hånden, banket de på hos kjente pleiemødre og andre som muligens kunne sette dem på sporet av Madammen og den savnede gutten Rudolf.

Men politiet slet med å få ut informasjon om saken. I de trekkfulle

trehusene og de falleferdige, tettbebodde bygårdene, ble de møtt av mange mistenksomme blikk. Disse folka var nederst på samfunnets rangstige, og hadde dårlige erfaringer med myndighetspersoner og var ikke særlig interessert i å snakke med politiet.

Ukene gikk, og jakten på Madam Clausen og gutten Rudolf stod på stedet hvil. Det var som å lete etter en nål i en høystakk. Politiet måtte forklare det fortvilte paret at de slet med å finne sønnen deres. Samtidig kunne ikke etterforskerne leve med at et barn i Kristiania bare forsvant i løse lufta, og de fortsatte etterforskningen. Og sensommeren 1900 fikk de *endelig* et spor å gå etter.

En dag fikk politiet et tips om å sjekke ut en adresse på Nordstand hvor

det bodde to ugifte pleiemødre: 35 år gamle Anna Johansen, som var tjenestepike og 25 år gamle Marta Andresen, som var vaskepike. De skulle ha flere barn i pleie hos seg. Kanskje kunne de hjelpe konstablene med å spore opp Madam Clausen og lille Rudolf.

Fra Møllergata 19 dro politiet ut på bondelandet på Nordstrand, som i kontrast til hovedstaden var et område med småbruk med skigard, husmannsplasser og noen større gårder. De fant fram til rett adresse og banket på.

Etter en stund åpnet en kvinne midt i 30-årene opp. Kvinnen het Anna Johansen. Hun fortalte at hun delte bolig med Marta Andresen, og at de begge var pleiemødre.

Konstablene satte i gang med å stille rutinemessige spørsmål til Anna: Visste hun noe om pleiemoren Madam Clausen - som var sporløst forsvunnet med den lille gutten Rudolf? Anna svarte på spørsmålene, men hun visste ingenting som kunne hjelpe politiet videre.

Ifølge politiets opplysninger skulle det være flere barn i pleie i huset, men det var ikke mange å se.

Men mens de stod der, la politiet merke til en liten gutt. Hans utseende stemte på en prikk med den fortvilte farens beskrivelser. Han lignet veldig på den savnede Rudolf.

LYDMARKERING

Konstablene spurte Anna hvem gutten var.

Spørsmålene haglet mot Anna som ikke klarte å gi gode svar. Nå ble den rutinemessige utspørringen til et avhør. Og like etter, tok det hele en uventet vending.

Anna sprakk: *Hun* hadde gått under det falske navnet Madam Clausen.

*Hun* var kvinnen de lette etter.

Og gutten inne i huset var lille Rudolf.

LYMARKERING

Lars: Politiet hadde løst saken om den forsvunne Rudolf. Forsvinningssaken hadde fått en god slutt, og foreldrene var lykkelige over å få sønnen tilbake.

Chris: Ja. Likevel var det noe som skurret for politiet.  Hvor var alle de andre barna, Madam Clausen, eller Anna skulle ha i pleie?  Da Anna ble konfrontert med dette, svarte hun unnvikende. Og da politiet hadde spurt Marta, hadde heller ikke hun noen svar som ga mening.

På politistasjonen i Møllergata 19, diskuterte etterforskerne saken. Hvorfor hadde Anna gått under det falske navnet Madam Clausen? Hva hadde skjedd med barna som egentlig skulle vært hos Anna og Martha på Nordstrand?

Det var for mange ubesvarte spørsmål til at politiet kunne lukke saken, så de bestemte seg for å etterforske videre - uten at Anna og Marta visste det.

Etterforskerne satte i gang med å kartlegge kvinnenes nettverk, og fant flere spor som pekte mot en *ny* kvinne: 35 år gamle Pauline Olsen som bodde på Grønland, og som var bekjent av de to kvinnene. Også hun var vaskepike og pleiemor, i tillegg hadde hun to barn utenfor ekteskap.

Nå hadde politiet *tre* kvinner i kikkerten. Felles for dem var at de hadde lavt betalte jobber: De jobbet som vaskehjelp og tjenestepike, og tjente kanskje rundt 130 kr som årslønn. For å spe på inntekten, hadde de tatt på seg oppdrag som pleiemødre fra høsten 1899.

De kunne velge mellom å ta 14-20 kroner månedlig, eller 150 til 200 kr i engangsbetaling per barn. Pengebeløpene skulle forsørge barna til de kom i ungdomsårene og måtte ut i arbeid.

Jo flere barn de tok til seg, desto mer penger ble det.

LYDMARKERING

Og snart fikk politiet bekreftet at de var på rett spor:

En sjømann og hans forlovede stod foran publikumsskranken på politistasjonen i Møllergata 19, og kunne fortelle dette: I ren desperasjon hadde de satt bort barnet sitt til en pleiemor på Grønland. Da de en tid etter hadde kommet tilbake for å hente barnet, kom sjokket: Barnet var ikke der- og til parets store frustrasjon, svarte pleiemoren unnvikende på spørsmål om hvor barnet var.

Da det fortvilte paret oppga navnet på pleiemoren, skvatt politiet til: Hun het nemlig *Pauline Olsen*, hun hadde *samme navn* som den tredje kvinnen i Anne og Martas nettverk.

LYDMARKERING

Nå trappet politiet opp etterforskningen, og sendte et team til Grønland hvor Pauline Olsen bodde. De gikk fra dør til dør og banket på, og stilte spørsmål til alle de møtte. Hadde noen sett de savnede barna? Også denne gangen ble de møtt av mange mistenksomme blikk og taushet.

Men i bygården til Pauline, klarte de å få en nabokone i tale.

Hun kunne fortelle at de i lengre tid hadde kjent en fæl stank fra en av bodene på loftet. Og i juli, sommerens varmeste måned, ble lukta bare verre og verre i bygården.

En dag hadde hun snakket med en annen nabokone om hva denne grusomme stanken kunne være. Mens de to diskuterte, så de en 12 år gammel jente som sto og hørte på praten. Dette var datteren til Pauline Olsen. Jenta fikk plutselig hastverk, og og løp ned trappa.  Like etter kom hun tilbake og hentet ut en liten kasse fra morens loftsbod.

Kona hadde dessuten sett at hun senere på kvelden, sammen med en annen jente, bar kassen bortover gata.

Etterpå fortalte Paulines datter helt åpenhjertig til den ene nabokona noe urovekkende:

(P)

Det lå to barnelik i kassen som de hadde dumpa på Østre Gravlund. De var lagt der fordi moren ikke hadde råd til å begrave dem, fortalte jenta.

LYDMARKERING

Politiet innså at de sto overfor en mye mørkere sak enn de først hadde trodd. I tillegg til påstander om to barnelik, var det pleiebarn som var forsvunnet - og de fryktet det kunne være store mørketall.

Lars: Nå begynte det virkelig å haste. Det handlet jo om liv og død for små barn.

Chris: Ja. Politiet kjente adressene på Grønland og Nordstrand-

 Og det ble avgjort at den 27. november skulle de aksjonere mot de tre pleiemødrene.

*Ørebladet, 3. desember 1900.*

*Oppdagelsespolitiet har arrestert tre pleiemødre, på grunn av deres opptreden overfor barnemødrene og deres behandling av de barna som var betrodd dem.*

Da Anna, Martha og Pauline var pågrepet begynte etterforskerne å ransake boligene. Under razziaen kunne de kjenne en fæl lukt i begge boligene - det skulle vise seg å være *to forråtne barnelik.*

Likene ble sendt til obduksjon for å avklare om det hadde skjedd noe kriminelt med dem. Dessverre, var likene gått så mye i oppløsning at det ikke var mulig å konkludere. Men litt senere fant politiet *et nytt* barnelik fra Annas bolig på Nordstrand. Og under obduksjonen fant man lungeødem og blodutredelser på lungen.

Tydelige tegn på at det lille barnet trolig var blitt kvalt til døde. Det kunne se ut som at politiets verste mistanker var sanne og at dette kunne dreie seg om barnedrap.

Og snart var nyheten om denne grusomme saken på folks lepper rundt om i Norge.

*Kristiansundsposten 8. desember 1900*

*Pleiemødresaken i Kristiania synes å skulle bli like så uhyggelig som omfattende. Alle tre har hatt befatning med de døde barna. En rekke vitner vil bli avhørt og det vil da vise seg hvor mange hjelpere og helperske som er innblandet i saken. Og hvor mange barn som har blitt ofre for deres forbrytelse ferd.*

Offentligheten og pressen var sjokkert og *krevde* svar: Hvordan i alle dager kunne noen gjøre noe så ondskapsfullt som det disse kvinnene hadde gjort?

Med pressen på saken fikk politiet et ekstra trykk på seg- men forhørene av Anna  Martha og Pauline ga ingen svar på hvem som hadde tatt livet av barna.

De *erkjente* at de var motivert av penger, men *nektet* for å ha gjort noe som helst kriminelt.

I håp om å komme videre, ble vitner hentet inn til avhør, blant annet den 12 år gamle datteren til Pauline Olsen. Og hun begynte å fortelle om en hendelse hun hadde vært vitne til.

Pleiebarna ble delt mellom kvinnene- og Pauline hadde tatt over ansvaret for et av barna Anna hadde pleid en periode, lille Astrid Landberg.

En dag ga Pauline lille Astrid naftalin - et bedøvende middel for å drepe henne. Men da det ikke hadde fungert, fylte hun en vaskebalje med vann og den var full, hun la Astrid på bunnen av balja - helt til hun druknet og døde.

Politiet konfronterte Pauline med datterens avhør. Først da *tilstod* Pauline at hun hadde drept Astrid.

Men Pauline ville ikke stå i dette alene. Under tilståelsen prøvde hun å dra med seg Anna og hevdet at det var et barmhjertighetsdrap fordi Astrid var blitt så dårlig hos *Anna* på Nordstrand.

Anna på sin side, benektet dette. Og uansett hvor hardt politiet prøvde å presse henne og Martha, fortsatte de å nekte.

Men så kom etter hvert noen innrømmelser: De *hadde* gitt ungene blant annet konjakk, bayersk øl, kaffe, skummet melk og naftalin. Men det var kun for å roe ned de urolige barna.

Og dersom ungene skrek, så hadde de lagt puter over ansiktene deres. *Men* de forsvarte metodene med at ungene de hadde fått var så syke fra før.

Selv om det kun var Pauline som hadde tilstått drap, erkjente Anne og Martha til slutt å ha begått *omsorgssvikt til en viss grad.* Men de sa at de aldri hadde tenkt å drepe barna. Men *den* forklaringen hadde ingen troverdighet for politiet, som nå var sikre på å ha løst saken.

Politiet mente de hadde tatt tre sammensvorne kriminelle mordere som hadde utnyttet systemet til det fulle. De hadde tatt til seg sårbare unger fra de fattigste familiene. De tok imot penger som  skulle dekke alle kostnader. I de tilfellene barna var litt eldre, fikk de samtidig også billig arbeidskraft. Og i dette lite regulerte systemet, mente politiet at kvinnene hadde drept minst 20 barn i perioden 1899-1900.

Lars: Men hvordan skulle de ha klart det?

Chris: Politiet mente kvinnene hadde klart å skjule barnedrapene ved å spille på generelt høy barnedødelighet på denne tiden.

Og metoden deres var å ta med seg et barn som hadde dødd naturlig eller på en måte som ikke vekket mistenksomhet- til en lege som skrev ut en dødsattest. Og så tok de med samme barn til en annen lege-  oppga et annet navn - og fikk enda en dødsattest. Og slik fortsatte de, til de hadde nok dødsattester til å dekke over drapene de hadde begått eller i ferd med å begå.

Denne teorien ble styrket da politiet pågrep ***tre kvinner til.***Nå falt flere brikker på plass. Anna, Martha og Pauline hadde ikke jobbet alene, men fått hjelp av tre andre med å få tilsendt barn, og med å kvitte seg med likene, mente politiet. En av dem som nå ble pågrepet, hadde god tilgang til barn: Hun jobbet som jordmor.

Lars: Det må ha vært en stor lettelse for politiet å ha avdekket en så grufull sak som vakte så stort raseri over hele landet?

Chris: Ja, og nå var de sikre på at de hadde nok grunnlag for å få dem dømt, og nesten et år etter at saken startet, sendte politiet saken til Riksadvokaten. Og da sommeren kom, hadde han landet på sin avgjørelse.

*Trondheims folkeblad 5. juni 1901.*

*Riksadvokaten har besluttet å sette Pauline Olsen under tiltale for mord… To andre pleimødre Anne Johannsen og Martha Andresen skal settes under tiltale for å ha forvoldt fem små barns død ved vanrøkt.*

Men, så skjedde det noe som skulle forhindre at politiet kom *helt til bunns* i saken

Kvinnene hadde siden pågripelsen året før sittet i varetekt, og fengselsvaktene merket særlig at *Paulines* helse ble forverret. Hun hostet stadig mer og mer - og spiste mindre og mindre. En dag da de gikk inn på cella var hun så dårlig at det ble tatt en avgjørelse om å sende henne til et sykehus, men det skulle vise seg å være for sent. .

*Morgenbladet 27. august 1901.*

*En av de hovedtiltalte i den kjente pleiemødresaken Pauline Olsen avgikk i går med døden. Hun skrantet allerede i varetekstarresten og ble overført derfra til byens sykehus hvor hun har fått behandling.*

LARS: Med Paulines død sto man igjen med to tiltalte som *benektet alt sammen.* Så det ble knyttet stor spenning da rettssaken begynte

CHRIS: Den 23. september 1901 ble retten satt. På benkene satt journalister fra avisene og skrev ned alt de fikk med seg. I dagene som gikk kunne folk lese fyldige referater fra rettssalen. Dramaet i rettslokalene skulle også bli foreviget i et maleri av kunstneren Edvard Munch, som fulgte saken.

På tross av at det ikke var mulig å slå fast under obduksjonen *nøyaktig* hva som hadde skjedd med alle de døde barna - og hvor de andre savnede ungene var blitt av, så landet retten på en dom den 1. oktober.

*Nr. 2. Anna Mathea Johansen og nr. 3 Martha Kristine Andresen bør for mord og forbrytelse mot straffelovens kap. 15 § 9 hensettes til straffarbeid på livstid, samt i erstatning til statskassen for saksomkostninger betale 50 kroner.*

*Nr. 4. Severine Pettersen Hoschst bør for bedrageri etter straffelovens kap. 21 § 1 hensettes i fengsel på vann og brød i 8 dager, samt i erstatning til statskassen for saksomkostninger betale 10 kroner.*

*Nr. 5. Karoline Mathilde Vennerskaug bør for forbrytelse mot straffelovens kap. 14 § 9 hensettes i fengsel på vann og brød i 8 dager.*

*Nr. 6. Helga Mathilde Røed bør for forbrytelse mot straffelovens kap. 15 § 9 hensettes i fengsel på vann og brød i 25 dager, samt i erstatning til statskassen for saksomkostninger betale 10 kroner.*

Anna og Martha fikk loven strengeste straff. De tre andre ble dømt for mindre alvorlige ting og slapp nokså billig unna.

Og med det var de skyldige dømt. Og kvinnene ble i all ettertid kalt for Englemakerskene - altså kvinner som gjorde små barn om til engler.

**EPILOG:**

Lars: Rett etter dommen krevde mange et nådeløst etterspill for å unngå at noe dette skulle skje igjen. Presset ble så stort at Stortinget handlet og året etterpå, i 1902, ble det satt ned en kommisjon som skulle jobbe med en ny lov om tilsyn av pleiebarn. Barna skulle blant annet bli fulgt opp underveis. Pleieforeldrenes vandel og livsførsel skulle sjekkes.

*Men* det var ikke politisk enighet i saken. Først i 1905 ble lov om tilsyn med pleiebarn slått fast.

En svakhet med den nye loven var at mange paragrafer ble gjort *valgfrie*, og så sent som i 1936 var det bare én av sju kommuner i landet som brukte *hele* loven.

Hvor mange andre barn som fikk samme skjebne som de over 20 ungene fikk i saken fra 1900, vil vi dermed ikke kunne slå fast.

Slutt

Du har hørt en episode av Gamle greier. Episoden er laget av: Dang Trinh, Ina Fjellhøy, Ragna Nordenborg, Chris Nyborg og meg, Lars Hammeren Risberg. Takk til Chris Nyborg, for kyndig veiledning og uthenting av arkivmateriale. Og takk til Aina Basso, forfatter og historiker for tilbakemeldinger på episoden.   
  
Kilder til episoden var Artikkelen om Englemakerskene - skrevet av historiker og forfatter, Aina Basso. Du kan også lese Bassos roman "ungen", som er inspirert av denne saken i boksamlingen vår på [NB.no](http://NB.no)  
  
Kvinnelige forbrytere i strafferettshistorien, et foredrag i regi av Nasjonalbiblioteket  
Nasjonalbilioteketes avisarkiv  
[Lokalhistoriewiki.no](http://Lokalhistoriewiki.no)  
og artikkelen Dom i pleiemødre-saken fra [Norgeshistorien.no](http://Norgeshistorien.no)  
  
Musikken du har hørt i denne episoden er epidemic sound og therese aune. du finner meg av thereses musikk på [thereseaune.com](http://thereseaune.com) eller der du strømmer musikk til vanlig.   
  
Mitt navn er Lars Hammeren Risberg - på gjenhør.